
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti,  22  noiembrie 2017
Nr.4c-9/304
RAPORT

asupra proiectului de Lege pentru completarea art.28 din Legea tinerilor nr.350/2006
 (PLx. 406/2017)
1. În baza prevederilor art. 95 din Regulamentul Camerei Deputaţilor, republicat, cu adresa nr. PLx.406  din 30 octombrie 2017, Comisia pentru învăţământ, ştiinţă, tineret şi sport a primit spre dezbatere, în fond, proiectul de Lege pentru completarea art.28 din Legea tinerilor nr.350/2006.
Pentru întocmirea raportului, Comisia a analizat avizul favorabil al Comisiei pentru drepturile omului, culte și problemele minorităților naționale, avizul favorabil al Consiliului Legislativ cu nr.338/17.05.2017 și Punctul de vedere negativ al Guvernului, pentru forma prezentată, cu nr. 886/05.07.2017.
Proiectul de lege are ca obiect de reglementare completarea art.28 alin.(1) din Legea tinerilor nr.350/2006, cu modificările ulterioare, astfel încât consiliile locale, altele decât cele prevăzute la alin.(1) al art.28 respectiv, consiliile judeţene, Consiliul General al Municipiului Bucureşti, consiliile locale ale municipiilor reşedinţă de judeţ, să poată constitui anual, în cadrul bugetelor proprii, Fondul destinat activităţilor de tineret.
          2.  În funcţie de obiectul şi conţinutul său, proiectul de Lege face parte din categoria legilor ordinare, potrivit prevederilor art. 73 din Constituţia României, republicată.

La lucrările Comisiei au fost prezenţi un număr de 23 deputaţi, din totalul de 25 membri ai Comisiei. 

În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de Lege au participat ca invitați: doamna Gabriela Podașcă, secretar de stat în cadrul Ministerului Tineretului și Sportului și domnul Atila Gyorgy, secretar de stat în cadrul Ministerului Finanțelor Publice.
3. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.
Proiectul de Lege a fost adoptat de Senat, în calitate de primă Cameră sesizată, în şedinţa din data de 24 octombrie 2017.
4.  În urma dezbaterii, în şedinţa din 21 noiembrie 2017, Comisia a propus, cu 22 voturi pentru și o abținere adoptarea proiectului de lege în forma adoptată de Senat.



         PREŞEDINTE 



                   
                      SECRETAR

                              Prof. dr. Camelia GAVRILĂ 



                      
       Mihaela HUNCĂ
Consilieri parlamentari
         Ioan Voica

      Monica Tudor 

